ທ່ານໂອບາມາ ກ່າວວ່າ ການພະຍາຍາມໂຈມຕີ ກໍ່ການຮ້າຍ ໃນວັນຄຣິສຕ໌ມາສ ພົວພັນກັບກຸ່ມອາລກາຍດາ
ຂ່າວສຳຄັນອື່ນໆ: ເຢເມນກ່າວວ່າ ຈະບໍ່ມີການຜ່ອນຜັນ ຕໍ່ພວກກໍ່ການຮ້າຍ ຕ່າງປະເທດ; ໂຕເລກພວກເສັຽຊີວິດ ຈາກການໂຈມຕີ ໃນລະຫວ່າງການແຂ່ງຂັນບານສົ່ງ ຢູ່
ນັບເປັນເທື່ອທຳອິດ ທີ່ປະທານາ ທິບໍດີ ສະຫະຣັດ ທ່ານ BARACK OBAMA ໄດ້ນຳເອົາຜູ້ຕ້ອງສົງສັຍ ທີ່ພະຍາຍາມວາງຣະ ເບີດໂຈມຕີ ເຮືອບິນໂດຍສານ ເດີນທາງມາຍັງສະຫະຣັດ ໃນວັນຄຣິສຕ໌ມາສນັ້ນ ໄປພົວພັນ ໃສ່ກຸ່ມກໍ່ການຮ້າຍຂ້າມຊາດ AL-QAIDAຢ່າງ ເປັນທາງການ ໃນຄຳປາສັຍທາງວິທຍຸແລະອິນ ເຕີແນັດ ປະຈຳສັບປະດາ ຂອງທ່ານທີ່ນຳອອກ ເຜີຍແຜ່ ຜ່ານທາງເວັບໄຊທ໌ ຂອງທຳນຽບຂາວ ໃນຕອນເຊົ້າ ຂອງວັນເສົາມື້ນີ້ທ່ານ OBAMA ເວົ້າວ່າ ເປັນທີ່ປາກົດວ່າ ກຸ່ມກໍ່ການຮ້າຍ AL-QAIDA ໃນເຢເມນໄດ້ໃຫ້ການຝຶກແອບ ແກ່ຜູ້ຕ້ອງສົງສັຍ ໃຫ້ດິນຣະເບີດແກ່ຜູ້ກ່ຽວ ແລະມີຄຳສັ່ງໃຫ້ຜູ້ກ່ຽວໂຈມຕີ ເຮືອບິນທີ່ເດີນ ທາງ ມາຍັງສະຫະຣັດ ທ່ານ OBAMA ກ່າວວ່າກຸ່ມດັ່ງກ່າວນີ້ ໄດ້ໂຈມຕີເປົ້າໝາຍຂອງ ສະຫະຣັດມາກ່ອນ ຮວມທັງການສັງຫານຊາວອະເມຣິກັນຄົນນຶ່ງ ທີ່ສະຖານທູດສະຫະຣັດ ໃນເຢເມນ ໃນປີ 2008 ທ່ານເວົ້າວ່າຣັຖບານສະຫະຣັດ ໄດ້ເສີມຂຍາຍ ການເປັນພາຄີ ກັບຣັຖບານເຢເມນ ເພື່ອໂຈມຕີກຸ່ມກໍ່ການຮ້າຍ AL-QAIDA ຣັຖບານເຢເມນປະກາດວ່າ ຕົນຈະບໍ່ ໃຫ້ການຜ່ອນຜັນໃດໆ ຕໍ່ພວກກໍ່ການຮ້າຍຕ່າງ ປະເທດຢູ່ໃນດິນແດນຂອງຕົນ ນຶ່ງມື້ຫລັງຈາກ ກຸ່ມກະບົດໂຊມາເລັຽ ກ່າວວ່າຕົນກຳລັງສົ່ງນັກ ຣົບໄປທີ່ນັ້ນ ຣັຖມຸນຕຣີ ການຕ່າງປະເທດ ເຢ ເມນ ທ່ານ ABUBAKR AL-QIRBI ກ່າວຕໍ່ ອົງການຂ່າວ SABA ຂອງທາງການເຢເມນ ໃນ ວັນເສົາມື້ນີ້ວ່າເຢເມນພ້ອມແລ້ວ ທີ່ຈະຕ້ານຢັນ ຕໍ່ບຸກຄົນໃດກໍຕາມ ທີ່ເປັນພັຍຂົ່ມຂູ່ຕໍ່ຄວາມໝັ້ນ ຄົງແລະສະເຖັຽຣະພາບ ຂອງເຢເມນ ການໃຫ້ທັສນະ ຂອງທ່ານມີຂຶ້ນຫລັງຈາກ ກຸ່ມຫົວຮຸນແຮງ AL-SHABAB ຂອງໂຊມາເລັຽ ໃຫ້ຄຳໝັ້ນສັນຍາວ່າຈະສົ່ງນັກຣົບ ໄປຊ່ອຍກຸ່ມກໍ່ການຮ້າຍ AL-QAIDA ທີ່ພວມຕໍ່ສູ້ ກັບກຳລັງທະຫານຣັຖບານເຢເມນ ໃນເວລານີ້ ນອກນັ້ນ ເຈົ້າໜ້າທີ່ອະວຸໂສຄົນນຶ່ງ ຂອງກຸ່ມAL-SHABAB ຍັງຮຽກຮ້ອງໃຫ້ ຊາວມຸສລິມ ໃນປະເທດອື່ນໆ ໄປຮ່ວມການຕໍ່ສູ້ກັບຣັຖບານເຢເມນ ການຖແລງຂ່າວ ຂອງເຈົ້າໜ້າທີ່ອະວຸໂສ AL-SHABABຊຶ່ງໄດ້ນຳສະແດງ ພວກນັກຣົບ ທີ່ໄດ້ຮັບ ການຝຶກແອບໃໝ່ ໄດ້ພາກັນຮ້ອງ ຄຳຂວັນວ່າAL-LAHU AKBAR ຫລືພຣະເຈົ້າ ຜູ້ຍິ່ງໃຫຍ່ ມີການພົບເຫັນ ຊາກສົບຕື່ມອີກ ທີ່ຊາກຫັກພັງຂອງສນາມກິລາແຫ່ງນຶ່ງໃນພາກ ຕາເວັນຕົກສຽງເໜືອ ຂອງປາກິສຖານເຮັດໃຫ້ ຈຳນວນຜູ້ເສັຽຊີວິດ ຈາກການໂຈມຕີ ຂະນະທີ່ມີ ການແຂ່ງຂັນບານສົ່ງຫລືVOLLEYBALL ໃນ ມື້ວັນສຸກວານນີ້ ເພີ້ມຂຶ້ນເປັນ ບໍ່ຕ່ຳກວ່າ 95 ຄົນ ແລ້ວ ເຈົ້າໜ້າທີ່ກ່າວວ່າ ມີພວກເດັກນ້ອຍແລະ ແມ່ຍິງ ຮວມຢູ່ໃນຈຳນວນພວກທີ່ເສັຽຊີວິດ ແລະ ພ້ອມດຽວກັນ ກໍເຕືອນວ່າ ຈຳນວນພວກເຄາະ ຮ້າຍ ມີທ່າງທາງວ່າຈະເພີ້ມຂຶ້ນຕື່ມ ຂະນະທີ່ ການດຳເນີນ ຄວາມພະຍາຍາມ ເພື່ອຊອກຄົ້ນ ຫາພວກທີ່ເສັຽຊີວິດ ກ້າວເຂົ້າສູ່ມື້ທີ 2 ຕຳຣວດກ່າວວ່າ ຜູ້ໂຈມຕີສະລະຊີບໄດ້ຂັບຣົດເຂົ້າໄປ ໃນເດີ່ນຕີບານ ທີ່ແອອັດໄປດ້ວຍຜູ້ຄົນ ຢູ່ເມືອງ LAKKIMARWAT ໃນແຂວງຊາຍແດນ ພາກຕາເວັນຕົກສຽງເໜືອ ໃນມື້ວານນີ້ ແລະກໍບີບຄະນວນຣະເບີດທີ່ຫ້າງໄວ້ໃນຣົດ ຂອງລາວນັ້ນ ໃຫ້ແຕກຂຶ້ນ ຂະນະທີ່ຫລາຍໆຄົນກຳລັງເບິ່ງການແຂ່ງຂັນ ບານສົ່ງຢູ່ ຣະເບີດໄດ້ທຳລາຍ ເດີ່ນຕີບານແລະເຮັດໃຫ້ເຮືອນຊາຍ ຫລາຍໆຫລັງ ທີ່ຕັ້ງຢູ່ ໃນບໍຣິເວນໃກ້ຄຽງນັ້ນ ພັງລົງ ຕຳຣວດເດັນມາກກ່າວວ່າ ຕົນໄດ້ ຍິງຜູ້ຊາຍຊາວໂຊມາເລັຽຄົນນຶ່ງ ບາດເຈັບ ທີ່ ພະຍາຍາມ ຈະເຂົ້າໄປໃນເຮືອນ ທ່ານ KURTWESTERGAARD ນັກຂຽນກາຣ໌ຕູນ ຊຶ່ງຮູບ ພາບລໍ້ລຽນພຣະສາສດາມູຮັມມັດ ໃນປີ 2005ທີ່ເປັນບັນຫາ ຖົກຖຽງໂຕ້ແຍ້ງ ຂອງທ່ານນັ້ນ ໄດ້ກໍ່ໃຫ້ເກີດ ການຈະລາຈົນໃນທົ່ວໂລກຂອງ ຊາວມຸສລິມ ທ່ານ JAKOB SCHARF ຫົວ ໜ້າຮັກສາຄວາມປອດພັຍແລະໜ່ວຍສືບລັບ ຂອງເດັນມາກ ກ່າວໃນຕອນເຊົ້າ ວັນເສົາມື້ນີ້ວ່າ ຜູ້ບຸກລຸກທີ່ມີອາຍຸ 28 ປີ ຊຶ່ງມີຂວານ ແລະມີດເປັນອາວຸດ ແມ່ນມີຄວາມສັມພັນໃກ້ຊິດກັບກຸ່ມກໍ່ການຮ້າຍ AL-SHABAAB ຂອງໂຊມາເລັຽ ຕລອດທັງ ພວກຜູ້ນຳຂອງກຸ່ມກໍ່ການຮ້າຍ AL-QAIDA ໃນອາຟຣິກາ ຕາເວັນອອກ ຜູ້ຕ້ອງສົງສັຍທີ່ບໍ່ສາມາດເຂົ້າໄປໃນເຮືອນ ຂອງທ່ານ WESTERGAARD ໃກ້ໆເມືອງ AARHUSຊຶ່ງຕັ້ງຢູ່ ໃນພາກຕາເວັນຕົກ ຂອງເດັກມາກ ໄດ້ນັ້ນ ໄດ້ຮັບບາດ ເຈັບ ແລະເວລານີ້ຖືກຕຳຣວດ ຈັບໂຕໄວ້ແລ້ວ ທ່ານ WESTERGAARD ບໍ່ໄດ້ຮັບ ບາດເຈັບ ແຕ່ປະການໃດ ເຮືອບິນຣົບ ຂອງອິສຣາແອລ ໄດ້ຍິງລູກສອນໄຟໃສ່ເດີ່ນທີ່ ບໍ່ມີຫຍັງຫລາຍໆບ່ອນ ໃນເຂດກາຊາ ຊຶ່ງພາ ໃຫ້ເກີດ ສຽງຣະເບີດ ຂນາດແຮງດັງຂຶ້ນ ເຈົ້າ ໜ້າທີ່ທະຫານກ່າວວ່າການໂຈມຕີໃນຕອນເດິກ ຂອງຄືນວັນສຸກວານນີ້ແມ່ນແນໃສ່ເພື່ອທຳລາຍ ອຸໂມງຈຳນວນນຶ່ງ ທີ່ຂຸດເຂົ້າໄປຫາອິສຣາແອລ ເຈົ້າໜ້າທີ່ເວົ້າວ່າ ພວກຫົວຮຸນແຮງ ປາແລສ ໄຕນ໌ຕັ້ງໃຈທີ່ຈະໃຊ້ອຸໂມງເຫຼົ່ານີ້ ເພື່ອທຳການ ບຸກໂຈມຕີ ກໍ່ການຮ້າຍ ເຈົ້າໜ້າທີ່ການແພດປາແລສໄຕນ໌ ກ່າວວ່າ ມີ 4 ຄົນ ຮວມທັງ ເດັກນ້ອຍຄົນນຶ່ງ ໄດ້ຮັບບາດເຈັບແຕ່ບໍ່ສາຫັດ ບໍ່ເທົ່າໃດຊົ່ວໂມງ ກ່ອນທີ່ອິສຣາແອລ ຈະທຳການໂຈມຕີນັ້ນພວກຫົວຮຸນແຮງ ປາແລສໄຕນ໌ ໃນເຂດກາຊາ ໄດ້ຍິງປືນຄົກ ເຂົ້າໄປໃສ່ ອິສຣາແອລ ໃນມື້ວັນພະຫັດ ຜ່ານມານີ້ ກໍມີການຍິງ ຈະຣວດລູກນຶ່ງ ຈາກເຂດກາຊາເຂົ້າໄປໃສ່ເມືອງ NETIVOT ໃນພາກໃຕ້ ຂອງອິສຣແອລ ຕຳຣວດ ອິສຣາແອລ ກ່າວວ່າບໍ່ມີຜູ້ໃດ ໄດ້ຮັບບາດເຈັບ ຈາກການໂຈມຕີດັ່ງກ່າວ ສະມາຊິກ ສະພາແຫ່ງຊາດອັຟການິສຖານ ອາດຈະຕັດສິນ ໃຈໃນໄວໆນີ້ ກ່ຽວກັບຊະຕາກັມຂອງຄະນະ ຣັຖບານຊຸດໃໝ່ທີ່ປະທານາທິບໍດີ HAMID KARZAI ໄດ້ສເນີ ໄປນັ້ນ ສະມາຊິກສະພາແຫ່ງຊາດ ອັຟການິສ ຖານເລີ້ມພາກັນ ລົງຄະແນນສຽງ ຢ່າງເປັນທາງ ລັບ ໃນວັນເສົາມື້ນີ້ ກ່ຽວກັບຄະນະຣັຖມຸນຕຣີ 24 ທ່ານທີ່ປະທານາທິບໍດີ KARZAI ໄດ້ເລືອກ ມາຊ່ອຍວຽກເພື່ອແກ້ໄຂບັນຫາ ຂອງປະເທດ ຊາດນັ້ນ ປະທານາທິບໍດີ ອັຟການິສຖານໄດ້ ເປີດເຜີຍລາຍຊື່ ຜູ້ທີ່ທ່ານເລືອກ ເປັນຣັຖມຸນຕຣີ ໃນເດືອນແລ້ວນີ້ໂດຍໃຫ້ຄຳໝັ້ນສັນຍາ ວ່າ ຣັຖມຸນຕຣີເຫລົ່ານີ້ ຈະເປັນຜູ້ຮັບຜິດຊອບ ໃນການແກ້ໄຂບັນຫາການສໍ້ຣາດບັງຫລວງ ທີ່ມີຢູ່ຢ່າງແຜ່ກວ້າງ ໃນອັຟການິສຖານ ພວກຕຳໜິຕິຕຽນເວົ້າວ່າ ບຸກຄົນສຳຄັນໆ ທີ່ທ່ານ KARZAI ໄດ້ແຕ່ງຕັ້ງ ແມ່ນເຄີຍຮັບໜ້າທີ່ມາແລ້ວ ໃນຄະນະຣັຖບານຊຸດກ່ອນ ຂອງທ່ານ ແລະຈົ່ມວ່າ ບໍ່ມີຣັຖມຸນຕຣີຄົນໃດເປັນສະມາຊິກຈາກພັກຝ່າຍຄ້ານ ທັງໆທີ່ທ່ານ KARZAI ໄດ້ໃຫ້ຄຳໝັ້ນສັນຍາວ່າຈະດຳເນີນງານ ຢ່າງໃກ້ຊິດ ກັບພັກການເມືອງ ຝ່າຍຄ້ານ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ